## Odluka Ustavnog suda Republike Hrvatske broj:U-IIIA-1487/2005 od 2. ožujka 2006.

### NN 31/2006 (20.3.2006.), Odluka Ustavnog suda Republike Hrvatske broj:U-IIIA-1487/2005 od 2. ožujka 2006.

# USTAVNI SUD REPUBLIKE HRVATSKE

**800**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sutkinja Jasna Omejec,
predsjednica Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi koju je podnio T. M. iz Z., kojeg zastupa
G. G., odvjetnica iz Z., na sjednici održanoj 2. ožujka 2006. godine,
jednoglasno je donio

## ODLUKU

I. Ustavna tužba se usvaja.

II. Općinski sud u Zagrebu dužan je donijeti
odluku u predmetu koji se vodi pred tim sudom pod brojem: Pn-6433/02
(raniji broj: P-1320/94) u najkraćem mogućem roku, ali ne duljem od šest
mjeseci, računajući od prvog idućeg dana nakon dana objave ove odluke u
»Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe T. M. iz Z., B.
B. 6, određuje se primjerena naknada zbog povrede ustavnog prava iz članka 29.
stavka 1. Ustava Republike Hrvatske (»Narodne novine«, broj 41/01. – pročišćeni
tekst), u iznosu od 9.100,00 kn.

IV. Naknada iz točke III. izreke ove odluke bit
će isplaćena iz državnog proračuna, u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelj ustavne tužbe, na temelju članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon),
podnio je 31. ožujka 2005. ustavnu tužbu smatrajući da mu je nerazumno dugim
trajanjem parničnog postupka pred redovnim sudovima povrijeđeno ustavno pravo
zajamčeno člankom 29. stavkom 1. Ustava Republike Hrvatske.

ČINJENICE VAŽNE ZA
USTAVNOSUDSKI POSTUPAK

2. Parniči postupak pokrenut je 22. veljače 1994.
pred Općinskim sudom u Zagrebu tužbom podnositelja protiv tuženika »A.« A. k.
H., kao prvotuženika, te G. M., kao drugotuženika, radi naknade štete.

U razdoblju do 5. studenoga 1997., održano je
pet (5) ročišta za glavnu raspravu, podnesen je zahtjev za izuzeće raspravnog
suca, određeno je i provedeno vanraspravno saslušanje
podnositelja, određen je i proveden dokaz saslušanjem drugotuženika
kao i podnositelja, te je na ročištu održanom 23. siječnja 1995. sud glavnu
raspravu zaključio. Protiv prvostupanjske odluke broj: Pn-1320/94
od 23. siječnja 1995. podnositelj je 23. veljače 1995. izjavio žalbu koja je
odlukom Županijskog suda u Gradu Zagrebu broj: Gž-3060/95
od 1. travnja 1997. odbijena kao neosnovana. Protiv drugostupanjske odluke
podnositelj je 5. lipnja 1997. podnio reviziju.

U razdoblju nakon 5. studenoga 1997. poduzete su
sljedeće radnje u postupku:

– odlukom broj: Rev-804/98
od 5. rujna 2002. Vrhovni sud Republike Hrvatske prihvatio je reviziju
podnositelja i ukinuo drugostupanjsku i prvostupanjsku odluku te je predmet
vraćen sudu prvog stupnja na ponovno suđenje;

– odluku Vrhovnog suda Republike Hrvatske, sud
prvog stupnja primio je 13. studenoga 2002. godine;

– dopisom broj: Pn-6433/02
od 27. veljače 2003. sud je pozvao stranke da se očituju na odluku Vrhovnog
suda Republike Hrvatske;

– ročište za glavnu raspravu zakazano je za 2.
svibnja 2006. godine.

PRAVO VAŽNO ZA
USTAVNOSUDSKI POSTUPAK

3. Za ovaj ustavnosudski postupak mjerodavne su
odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Parnični postupak pokrenut je 22. veljače 1994. pred
Općinskim sudom u Zagrebu.

Međutim, duljina postupka uzima se u razmatranje
od 5. studenoga 1997. godine, kad je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokol broj: 1, 4,
6, 7 i 11, 12 i 13 uz Konvenciju za zaštitu ljudskih prava i temeljnih sloboda
(»Narodne novine – Međunarodni ugovori«, broj 18/97., 6/99. – pročišćeni tekst,
8/99. – ispravak i 14/02., u daljnjem tekstu: Zakon o potvrđivanju Konvencije),
koja Konvencija u članku 6. stavku 1. jamči, između ostalog, i pravo na suđenje
u razumnom roku.

Ustavna tužba podnijeta je 31. ožujka 2005. a do
tog dana postupak nije pravomoćno okončan pa Ustavni sud utvrđuje da je do dana
podnošenja ustavne tužbe postupak trajao ukupno jedanaest (11) godina, jedan
(1) mjesec i osam (8) dana, a nakon stupanja na snagu Zakona o potvrđivanju
Konvencije pa do dana podnošenja ustavne tužbe postupak je trajao sedam (7)
godina, četiri (4) mjeseca i dvadeset pet (5) dana.

4.2. POSTUPANJE
NADLEŽNOG SUDA

U pravno relevantnom razdoblju predmet se
najprije nalazio kod Vrhovnog suda Republike Hrvatske u povodu revizije
podnositelja (revizija je podnesena 5. lipnja 1997.) kada je odlukom Vrhovnog
suda Republike Hrvatske broj: Rev-804/98 od 5. rujna
2002. predmet vraćen na ponovni postupak.

U ponovnom postupku sud je uputio dopis
strankama te je zakazao ročište za glavnu raspravu za 2. svibnja 2006. godine.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ustavni sud utvrđuje da podnositelj, kao tužitelj
u parničnom postupku, nije doprinio duljini sudskog postupka.

4.4. SLOŽENOST SUDSKOG
PREDMETA

Ustavni sud utvrđuje da se u konkretnom slučaju
ne radi o složenoj pravnoj stvari.

OCJENA USTAVNOG SUDA

5. Sukladno navedenom, Ustavni sud ocjenjuje da
postupak traje ukupno preko dvanaest (12) godina, što ne udovoljava zahtjevu
suđenja u razumnom roku.

Navedeno osobito imajući u vidu neaktivnost
prvostupanjskog suda u razdoblju od 27. veljače 2003. koje će se prekinuti tek
2. svibnja 2006. kada je sud zakazao ročište za glavnu raspravu.

Slijedom navedenog, Ustavni sud utvrđuje da je
podnositelju povrijeđeno ustavno pravo da zakonom ustanovljeni i nepristrani
sud u razumnom roku odluči o njegovim pravima ili obvezama, zajamčeno odredbom
članka 29. stavka 2. Ustavnog zakona.

6. Imajući u vidu sve navedene činjenice i
okolnosti, u smislu odredbe članka 63. stavka 2. Ustavnog zakona, donesena je
odluka kao pod točkama I. i II. izreke ove odluke.

7. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na
donošenje sudske odluke u razumnom roku, Ustavni sud određuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

8. Odluka o objavi (točka V. izreke) temelji se
na odredbi članka 29. Ustavnog zakona.

9. Predsjednik Općinskog suda u Zagrebu dužan je
dostaviti Ustavnom sudu pisanu obavijest o datumima donošenja i otpreme odluke u
roku od osam (8) dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj: U-IIIA-1487/2005

Zagreb, 2. ožujka 2006.

USTAVNI SUD REPUBLIKE HRVATSKE

Predsjednica Vijeća

**dr****. sc. Jasna Omejec**, v. r.

Odluka, NN 31/2006-800